《题逸庵卷送王封君还庐陵》
明代·童轩

荣沐封恩下禁銮，白云遥指故乡还。湖山有待今犹昔，岁月多情老更闲。

引水遥通新药径，编篱重护旧柴关。东风沙浦春波绿，谁谓鸥盟半已悭。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。